**Predkladacia správa**

 Návrh zákona, ktorým sa mení a dopĺňa zákon č. 58/2014 Z. z. o výbušninách, výbušných predmetoch a munícii a o zmene a doplnení niektorých zákonov a ktorým sa dopĺňa zákon č. 455/1991 Zb. o živnostenskom podnikaní (živnostenský zákon) v znení neskorších predpisov predkladá Ministerstvo hospodárstva SR ako iniciatívny návrh.

Materiál bol vypracovaný na základe požiadavky Združenia miest a obcí Slovenska a na základe vyhodnotenia poznatkov z doterajšej aplikačnej praxe k zákonu č. 58/2014. Z. z. o výbušninách, výbušných predmetoch a munícii a o zmene a doplnení niektorých zákonov (ďalej len „zákon o výbušninách“).

Návrhom sa upravujú tie ustanovenia zákona o výbušninách, v ktorých ide o používanie pyrotechnických výrobkov kategórie 2, 3, P1 a T1 na území miest a obcí, vykonávanie povolených činností vo vzťahu k fyzickým a právnickým osobám, iné legislatívno-technické spresnenia, ako aj nové označovanie a zaraďovanie pyrotechnických výrobkov patriacich do zábavnej pyrotechniky v súlade s Nariadením vlády Slovenskej republiky č. 70/2015 Z. z. o sprístupňovaní pyrotechnických výrobkov na trhu.

Predkladaný návrh zákona nebude mať vplyv na rozpočet verejnej správy, podnikateľské prostredie, životné prostredie, informatizáciu spoločnosti a ani žiadne sociálne vplyvy.

Návrh zákona je v súlade s Ústavou SR, zákonmi a ostatnými všeobecne záväznými právnymi predpismi, medzinárodnými zmluvami, ktorými je SR viazaná, ako aj s právne záväznými aktmi Európskej únie.

Návrh zákona bol predmetom medzirezortného pripomienkového konania a na rokovanie Legislatívnej rady vlády SR sa predkladá bez rozporov.

Účinnosť zákona sa navrhuje od 1. decembra 2015.